# Orientering til elever om hygiejne og adfærd på AG

Kære alle sammen! Nu går det lige straks løs med undervisningen på skolen! Vi glæder os – men vi er også nødt til at indskærpe nogle regler.

Formålet med denne skrivelse er at orientere om, hvordan vi begrænser udbredelse af smitte med coronavirus på AG. Orienteringen er udarbejdet på baggrund af Sundhedsstyrelsens anbefalinger.

Det er vores opgave som ledelse, at sikre konkrete tiltag til forebyggelse af sygdom i forhold til hygiejne og adfærd, rengøring, fysisk indretning, afstand, mad og måltider, opmærksomhed/reaktion på sygdomstegn og beskyttelse af særlige risikogrupper

I fællesskab skal vi sammen sikre en god hygiejne og fornuftig adfærd ved at følge Sundhedsstyrelsens skærpede forholdsregler for at undgå at der opstår stor smittespredning og sygdom blandt personale og elever.

Når I møder ind på skolen, vil I derfor møde en anderledes indretning, og I vil se Sundhedsstyrelsens plakater om hygiejne og adfærd, som vi skal følge:

* [Håndvask](https://www.sst.dk/-/media/Udgivelser/2020/Corona/Genaabning/Skoler/Plakat-Haandvask-skoler-A4-tilgaengelig.ashx?la=da&hash=F19C7B6B846013E52A6E7A093B1204D91B1DC0A9)
* [Hold afstand](https://www.sst.dk/-/media/Udgivelser/2020/Corona/Genaabning/Skoler/Plakat-Hold-afstand-skoler-A4-tilgaengelig.ashx?la=da&hash=61E7675F10FB67D3BD7AA4AFA799598A1E6DF870)
* [Rengøring](https://www.sst.dk/-/media/Udgivelser/2020/Corona/Genaabning/Skoler/Plakat-Rengoering-skoler-A4-tilgaengelig.ashx?la=da&hash=64DA72385C651588E738780A0007E86B53CD9307)

Vi skal sørge for at følge nedenstående retningslinjer:

**Håndhygiejne**

For at sikre god håndhygiejne skal alle:

o Ansatte og elever vaske hænder med vand og flydende sæbe når de kommer ind på skolen

o vaske hænder når hænderne er synligt snavsede.

o vaske hænder i faste intervaller fx i hvert frikvarter (som minimum hver anden time).

o vaske hænder efter toiletbesøg, før og efter spisning, efter næsepudsning og efter host/nys i hænder eller engangslommetørklæde.

o kun anvende engangsmaterialer som papirservietter, vaskeklude, forklæder m.v.

o anvende spritservietter eller hudvenlige vådservietter når man ikke er i nærheden af vand og sæbe, fx på ture. Der skal vaskes hænder med vand og flydende sæbe hurtigst muligt herefter.

o anvende håndsprit regelmæssigt. Håndsprit er fremsat i alle lokaler.

Der er opsat instrukser for korrekt udført håndvask ved håndvaskene.

Sundhedsstyrelsen har udgivet flere film og vejledninger, som illustrerer korrekt håndvask se denne film <https://www.sst.dk/da/Udgivelser/2020/film_vask_haender>

**Rengøring**

o Undgå at dele tablets og computere. Der skal vaskes hænder før og efter brug af andres tablets og computere. Der kan anvendes spritservietter til rengøring.

o Rengøring og desinfektion af borde og kontaktpunkter mindst to gange dagligt, som fx vandhaner, toiletknapper, toiletsæder, bordoverflader, dørhåndtag, køle-skabslåge/håndtag, gelændere, armlæn, lyskontakter m.v. Alle kontaktflader samt inventar på skolen rengøres dagligt af skolens rengøringspersonale.

o Toiletter vil blive rengjort mindst to gange dagligt.

o Skraldespande i klasselokaler og på toiletter tømmes inden de er helt fyldte og mindst en gang dagligt.

**Afstand mellem hinanden**

o Elever placeres ved borde, så der er to meter imellem eleverne. Og mellem eleverne og lærerne. o Ved aktiviteter, som kan foregå udendørs, er dette en god idé.

o Frikvarterer/pauser kan bliver muligvis lagt forskudt, hvis vi skønner at det bliver nødvendigt.

o Offentlig transport skal undgås ved eventuelle ture væk fra skolen.

o I bør kun færdes i de samme mindre grupper både i og uden for skoletiden

o Hold afstand så vidt muligt på 2 meter til dine kammerater og andre

o Undgå fysisk kontakt som knus, kram og håndtryk

**Mad og kantiner**

Alle skal:

o vaske hænder grundigt før og efter der anrettes, tilberedes og spises mad.

o være særlig opmærksomme på hygiejne ved tilberedning og anretning af mad.

o sidde med to meters afstand til hinanden når de spiser.

o Vask af bestik og service skal ske ved 80°C i opvaskemaskine umiddelbart efter brug.

o Der må ikke deles mad mellem hinanden.

**Indretning**

o Aktiviteter for større forsamlinger som fx morgensamling afholdes ikke.

o Du kan opleve, at der tidsinddeles mellem klasser i forhold til ankomst, frokost og frikvarterer, således at mange ikke er samlet på samme tid.

o Lærere skal komme til eleverne i klasserne – elever skal ikke skifte klasselokale.

**Undervisning**

o Undervisning tilrettelægges i bestemte lokaler til de enkelte klasser og altid med 2 meters afstand mellem eleverne – og mellem eleverne og læreren. Læreren skal undgå at bevæge sig ned mellem eleverne – og elevernes færdsel ud og ind i undervisningstiden skal minimeres

o Undervisning udendørs gennemføres også med 2 meters afstand mellem personer.

o Idrætstimer vil foregå udendørs og planlægges uden kontaktsport.

Al undervisning, som involverer 1g- og 2g-elever afvikles indtil videre virtuelt.

o Alle valghold, blandede hold etc. hvor ovenstående forholdsregler ikke kan opretholdes gennemføres så vidt muligt som virtuel undervisning.

**Håndtering af sygdom og symptomer**o Giv besked til nærmeste lærer og bliv hjemme fra skole ved tegn på COVID-19 sygdom
o Det gælder også ved symptomer som forkølelse og influenza.
o Hvis man får symptomer i løbet af skoledagen, skal man tage hjem med det samme og give besked til nærmeste lærer.
o Skolen har lavet en instruks, der nærmere beskriver, hvordan du skal forholde dig, hvis du får symptomer.

**Bliv hjemme indtil 48 timer efter de sidste symptomer**

Man skal betragte sig som værende syg, hvis man oplever symptomer på COVID-19 sygdom, også ved

milde symptomer som forkølelse. De typiske symptomer er ondt i halsen, alment ubehag, muskelsmerter og evt. tør hoste og feber. Milde symptomer vil man ofte ikke kunne skelne fra en forkølelse eller en influenza. Der går mellem 2 og 14 dage fra man bliver smittet med ny coronavirus, til symptomerne viser sig.

*Baggrunden for denne orientering:*

*I forbindelse med genåbningen af undervisningssektoren fra den 15. april 2020 har Sundhedsstyrelsen udarbejdet en række vejledninger og instrukser, som beskriver de skærpede forholdsregler og tiltag som skolerne skal følge lokalt.*

*Målet er at undgå at der opstår stor smittespredning og sygdom blandt personale og elever.*

*Ledelsen på [\*] Gymnasium har ansvaret for at sikre, at Sundhedsstyrelsens vejledninger og instrukser udmøntes i hverdagen på [\*] Gymnasium på en måde, så det spiller sammen med de konkrete forhold på skolen.[[1]](#footnote-1)*

*Ledelsens opgave er at sikre konkrete tiltag til forebyggelse af sygdom i forhold til hygiejne og adfærd, rengøring, fysisk indretning, afstand, mad og måltider, opmærksomhed/reaktion på sygdomstegn og beskyttelse af særlige risikogrupper.*

*Ledelsen har gennemlæst Sundhedsstyrelsens Vejledning for gradvis, kontrolleret genåbning af ungdoms- og voksenuddannelser og vurderer, at genåbningen af [\*] Gymnasium kan ske sundhedsmæssigt forsvarligt.*

1. Følgebrev til ledelserne fra Niels Sandø, SST, af 8. april 2020 [↑](#footnote-ref-1)